**Отчет**

**за осъществените дейности**

**в НЧ „Бачо Киро – 1945 г.“ през 2023 г.**

Читалище „Бачо Киро-1945” е пример за устойчива културна институция със специфична мисия за съхранение и развитие на традиционните ценности, с образователни, социални, информационни функции, съобразени с предизвикателствата на днешното време. Взаимовръзките с миналото, с традициите, с образователния процес, с културния живот са в основата на авторитета и стабилното присъствие на читалището в местната общност и в обществото като цяло. Читалището е не само традиционна културно-просветна организация, но и като съвременна гражданска организация е призвано да обхване най-широк кръг от населението независимо от образование, пол и социална принадлежност. С трите си най-важни институционални характеристики – устойчивост, легитимност и гъвкавост нашето читалище се стреми да откликне на новите потребности на своята общност, на съмишлениците си, да приспособи своята дейност и разнообразни инициативи към динамиката на социално-икономическите условия.

Това се случва благодарение на устойчивото сътрудничество с различен тип организации (местна власт – Район „Красно село“; образователни – детски градини, училища; научно-изследователски институции – ИЕФЕМ – БАН, музеи, сред които музей „Борис Христов, Полски културен институт, НПО и др.).

Библиотечната дейност е една от основните в читалището. През изминалата 2023 г. библиотеката, наред с основните си задачи, участва в реализирането на проект „Отново заедно с музика в картини отвъд границите“, който читалището спечели към Национален фонд „Култура”.

Той имаше за цел да развие не само работата на школата по пиано, но и да сподели творческата продукция пред по-широка аудитория: сред читателите в библиотеката, членовете и съмишлениците на читалището и др. Обособихме в читалищната библиотека пространство, набавихме стелажи за детски и нови книги, както и технически средства (роял, проектор, екран, лаптоп), които  да подпомогнат реализирането на културно-образователните събития и визуализацията на съпътстващите ги беседи и творчески срещи. Те се реализираха с активното съдействие и помощ на библиотекаря, който беше част от екипа на проекта. Библиотеката предоставяше подбор от биографични книги за композитори и художници, книги и албуми, свързани с изобразителното изкуство, литературата, архитектурата, историята и др. Всяко събитие по проекта беше отразено на фейсбук страницата на читалището, а информация за него беше публикувана на сайта на район „Красно село“ и отразена в медийното пространство. Това привлече нови участници в работата на библиотеката и читалището като цяло и разшири неговото значение на общностен център, където всеки според потребностите си може да получи знания и да развие твореца в себе си. Тези цели съвпадат с целите на библиотеката. Във връзка с осъществяването на проекта обновихме пространството на библиотеката, като закупихме нови стелажи, столове, етажерки, разположихме роял. Така читалищната библиотека се обнови и се превърна в място за срещи и събития.

Богатият, близо 30 хиляден фонд на библиотеката бе достъпен след пълната инвентаризация на 203-ма читателя на различна възраст.

Заетите библиотечни документи през 2023 г. са 6055, от които най-голям е интересът към художествената литература, детската художествена литература, изкуство и др. Библиотеката разполага с Програмен продукт „Автоматизирана Библиотека” с модули Класификатори и Обработка на книги.

През 2023 г. продължихме да публикуваме на електронната страница на читалището информация за читателите за нови книги, за предстоящите събития, за срещи и мероприятия.

Бяха отбелязани с витрина от книги годишнини на български и чужди автори, сред които: 175 г. от рождението на Христо Ботев; 160 г. от рождението на Алеко Константинов – сатирик  и пътеписец, витрина и разговор с читатели; 145 години от рождението на Пейо Крачолов Яворов - поет и драматург  (1878-1914), с музикално-поетична вечер с учениците от школата по пиано; 100 години от рождението на Ивайло Петров, витрина с негови книги; анкета сред читателите „Какво помня от книгите на Ивайло Петров”(„Хайка за вълци” и др.); 100 години от рождението на Радой Ралин; 130 години от рождението на Елисавета Багряна; 195 години от рождението на френския писател Жул Верн; 120 години от рождението на белгийския писател Жорж Сименон; 140 години от рождението на гръцкия писател Никос Казандзакис; 165 години от рождението на шведската писателка Селма Лагерльоф и др.

Нова инициатива на библиотеката, която ще продължи и през предстоящата година, е представянето на творци от тях самите и от техни родственици. Такава беше вечерта на 12 декември 2023 г., когато се проведе *Вечер в памет на писателя Валентин Караманчев* и беше прието дарение на негови книги от внуците му.

Подреждахме изложби на книги по случай 3 март, Съединението и други, посветени на годишнини на поети и писатели. На интернет страницата на НЧ “Бачо Киро – 1945“ беше публикувана редовно информация за новите книги, годишнини на автори и предстоящи събития, предложения на избрани от библиотекаря книги и др.

В навечерието на Първи март децата от 107 ДГ „Бон-бон” ни подариха прекрасни мартенички и картички, с които направихме изложба в библиотеката и на витрината на читалището, а на самия празник от тяхно име ги подарявахме на читателите.

Нашите малки чаровни приятелчета ни гостуваха през м.април, получиха първите си библиотечни знания, разгледаха детски книжки и притаени слушаха приказките, които техни родители избраха за тях и им прочетоха. Инициативата „Походът на книгите” завърши с лакомства, подаръци и със снимки, които публикувахме на фейсбук страницата на читалището

През 2023 г. отново се проведе дарителска кампания “Дари книга“, която има за цел да прикани читателите да възродят добрата традиция за даряване на книги.

Заетите библиотечни документи през 2023 г. са 6055, от които най-голям е интересът към художествената литература, детската художествена литература, изкуство и др. Библиотеката разполага с Програмен продукт „Автоматизирана Библиотека” с модули Класификатори и Обработка на книги.

Читалищната дейност в цялата си широта и разнообразие представлява неформално образование и предлага обучение на участниците от всички възрасти, етнически групи и социални слоеве. Една от значимите и основни дейности на читалището е любителското творчество. Редовно се провеждаха занимания на школите и курсовете, а в рамките на празници от официалния календар се организираха творчески продукции, концерти, семинари.

Сред школите по изкуствата (пиано, класически балет, художествена гимнастика) особено внимание заслужава школата по пиано с приказния музикален кабинет. Това пространство се е превърнало през годините в своеобразна „творческа“ галерия с рисунки на децата, където уроците по пиано се обогатяват с разговори по различни теми, свързани не само със света на музиката, но и на архитектурата, изобразителното изкуство, скулптурата, литературата, историята и пр.

Читалище „Бачо Киро-1945” и школата по пиано с ръководител Албена Станчева реализира проект „Отново заедно с музика в картини отвъд границите”, финансиран от Национален фонд „Култура” по Програма за възстановяване и развитие на организации в областта на любителското творчество. Проектът бе насочен както към възпитаници на школата по пиано, така и към читатели в библиотеката, членове и съмишленици на читалището, към участниците в другите негови дейности. В рамките на проекта – до юни месец 2023 г. организирахме културно-образователни инициативи на следните теми – „Отново заедно край пианото“, „Музиката, която ни прави по-добри“, „Картини, литература и музика“, които осъществихме в три творчески ателиета. Заключителното събитие концерт бе на тема „Отново заедно с музика в картини отвъд границите“. Всички те бяха посветени на музиката (музикални произведения, композитори, изпълнители) в нейната връзка с изобразителното изкуство, литературата, архитектурата, историята и др. Осъществихме ги чрез беседи по конкретните теми с лектори Албена Станчева и гост лектори, съпътствани с творчески срещи между хора от всякакви възрасти с различни умения и интереси в областта на свиренето, пеенето, рисуването, танцуването и пр.

По-значими дейности:

* На 1 февруари за 78-та годишнина от основаването на читалището споделихме на фейсбук страницата ни презентация, изготвена от председателя на настоятелството Стела Ненова, с която почетохме основателите и всички хора, отдали талант, време и сили за развитието на институцията в миналото и днес.
* Вълнуваща бе поетичната вечер/ среща на 18.02: „Япония в проза и поезия през погледа на Ценцерушка Андреева”. Тя сподели със снимки и свои лични спомени впечатленията и преживявания от Страната на изгряващото слънце и цъфтящите вишни.
* С графиките на художника Петър Терзиев отбелязахме на табло на витрината 151 години от обесването на Васил Левски.
* „На кино в читалището”, бе една нова инициатива с френския филм за таланта на една изключителна жена „Камий Клодел”.

Изявите на Фолклорен танцов клуб „Лилия” са впечатляващи:

Участие във фестивали на хореографското изкуство в страната и чужбина, сред които с много екзотични преживявания е това през м.октомври в далечен Тайланд и в Дедим, Турция; клубни сбирки и съвместно празнуване на различни празници на участниците в танцовото семейство; пролетен фолклорен концерт на ФТК „Лилия”:„На хорото с „Лилия” на 26 март в ОКИ „Средец” с поздрав от нашите приятели от ансамбъл „Русаля” и ДТС „Лаленце” при НЧ „Мироско Райчев” от с.Горни Богров, на певците Ваня Трифонова и Момчил Чалъков и вокалната група при НЧ „Бачо Киро” с ръководител Мария Александрова; на 3 май в най-мащабния фолклорен спектакъл в историята на българското танцово изкуство Концерт-спектакъла „Заедно” на сцената на НДК; във Великденското веселие на площада в с. Горни Богров; в Международните фестивали: „Гергьовско веселие”, Кремиковци; във Фолклорния фестивал „Морски перли”, Слънчев бряг (лятна клубна почивка); в коледните концерти на с. Алино и с. Горни Богров.

Срещата на песен между Женската певческа група към НЧ „Мургаш-1929 с ръководител Даринка Пешева и клуб „Българска песен” към нашето читалище, с ръководител Мария Александрова бе съпроводена с разучаване на автентични песни от с. Желява, с добра дума и много приятни емоции.

За празника на децата 1 юни в пъстрия и пълен с емоции ден, рисувахме с тебешири на асфалта в градинката на ул. „Владайска” . Забавлявахме се с децата и техните майки с игри, балони, детски песни.

В деня на почит към загиналите за свободата и независимостта на България 2 юни, служителите на читалището, заедно с децата от градинката на ул. „Владайска”, поднесохме цветя на паметната плоча на Георги Бенковски и се поклонихме пред паметта на водача на Хвърковатата чета и на героите, загинали за България! Публикувахме снимки и на сайта на район "Красно село".

Поканихме децата да посетят библиотеката и да открият книжките не само от препоръчителните списъци за училище, но и произведения от различни автори според тяхната възраст, интереси и предпочитания. Литературният свят на книгите да бъде техният отворен път към безброй вълшебни приключения и вълнуващи изживявания в едно усмихнато и щастливо лято.

През лятото пространството на библиотеката и залите в читалището се огласяха от присъствието на деца от лятната занималня „Знам и мога”. Заедно с наши сътрудници запознавахме децата по забавен и любопитен начин с различни теми, между които „Приказки за буквите”; „Библиотекар за един ден”; „Да опознаем себе си чрез животните”; „Пътят на книгата”; „Светът на музикалните инструменти”; игрите на баба и дядо”;”Разходка по река Нил”; „Да се хванем на хорце”, спортни занимания, приложно ателие, много весели игри, рисуване и др.

На 6 юли на гости в читалището ни бяха курсисти от Италия по програма „Еразъм”, приети в България от НПО „Знам и мога”. В библиотеката със специално подготвена мултимедийна презентация ги запознахме със спецификата, историята, дейностите, връзката с местните общности и пр. на читалищната институция, а те ни разказаха за сродни организации в тяхната страна. Заедно се потопихме в света на традициите, като изработихме мартеници, разучихме традиционни български хора, гостите облякоха носии. Срещата приключи с много усмивки и обещание, че всеки ще отнесе хубав спомен от България и нашето читалище.

Фейсбук страницата на читалището, утвърдила се вече като основен канал за разпространение на информация и комуникация с нашите членове и участници в дейностите, и през 2023г. бе чудесна възможност създаваните с години връзки с членовете, приятелите и участниците в дейностите на читалището да не прекъсват.

В своята дейност читалището се ръководи от нормативните документи Закон за народните читалища, Закон за обществените библиотеки, Наредба за опазване на библиотечните фондове, Закон за счетоводството и др. Стреми се да изпълнява основните текущи планове, изготвени на базата на тези нормативни документи.

Към 31.12.2023 г. общият ни бюджет (субсидия, такси от школи, финансиране по проект и др.) общо е 113 104. 74 лева. Разходите общо са 107 402.31 лева (за заплати на служителите, хонорари на преподавателите, осигуровки, режийни, банкови такси и др.).

Настоятелството е активно и компетентно и е деен участник в дейността ни. Читалищните служители са професионално образовани и се стремят работата им да бъде адекватна на търсенията на потребителите ни.

Читалището е член на Съюза на народните читалища, сътрудничи си с Район „Красно село” и други организации.

С решимостта устойчиво да развиваме нашата дейност и съобразно финансовите и материалните средства, с които разполагаме, ще продължаваме да съхраняваме и развиваме читалището като институция, която достойно изпълнява своята мисия да съхранява и популяризира българската духовност и култура.

Председател на Настоятелството:……………

Стела Ненова